PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/030	Bratislava 15. mája 2007	

	Protimonopolný úrad Slovenskej republiky, odbor koncentrácií v správnom konaní č. SK 0020/OK/2007 začatom dňa 26.03.2007 na základe oznámenia koncentrácie podnikateľom EQT V Limited so sídlom First Floor, Dorey Court, Admiral Park, St. Peter Port, Guernsey prostredníctvom Mgr. Branislava Brocka, advokáta AK Marek & Partners so sídlom Palisády 36, 811 06 Bratislava, vo veci koncentrácie podnikateľov EQT V Limited so sídlom First Floor, Dorey Court, Admiral Park, St. Peter Port, Guernsey a Dako Denmark A/S so sídlom Produktionsvej 42, DK-2600 Glostrup, Dánsko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom EQT V Limited so sídlom First Floor, Dorey Court, Admiral Park, St. Peter Port, Guernsey nad podnikom podnikateľa Dako Denmark A/S so sídlom Produktionsvej 42, DK-2600 Glostrup, Dánsko prostredníctvom podnikateľa Danish HoldCo A/S so sídlom c/o EQT Partners A/S, Dampfærgevej 27, 3 tv., DK-2100 Kodaň, Dánsko, na základe Zmluvy o predaji a kúpe akcií uzatvorenej medzi podnikateľom Danish HoldCo A/S so sídlom c/o EQT Partners A/S, Dampfærgevej 27, 3 tv., DK-2100 Kodaň, Dánsko a Dako A/S so sídlom Produktionsvej 42, DK-2600 Glostrup, Dánsko zo dňa 28.02.2007 v spojení so Sprievodným listom k Zmluve o predaji a kúpe akcií. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 26.03.2007 doručené listom zaevidovaným úradom pod                   č. 1125/2007 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou EQT V Limited so sídlom First Floor, Dorey Court, Admiral Park, St. Peter Port, Guernsey (ďalej len „EQT V Limited“) prostredníctvom Mgr. Branislava Brocka, advokáta AK Marek & Partners so sídlom Palisády 36, 811 06 Bratislava (ďalej len „právny zástupca“).
	Na základe vyššie uvedeného sa dňa 26.03.2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie, ktorá spočíva v získaní nepriamej kontroly spoločnosťou EQT V Limited nad podnikom spoločnosti Dako Denmark A/S so sídlom Produktionsvej 42, DK-2600 Glostrup, Dánsko (ďalej len „Dako Denmark“) prostredníctvom spoločnosti Danish HoldCo A/S so sídlom c/o EQT Partners A/S, Dampfærgevej 27, 3 tv., DK-2100 Kodaň, Dánsko (ďalej len „Danish HoldCo“), na základe Zmluvy o predaji a kúpe akcií uzatvorenej medzi spoločnosťou Danish HoldCo a spoločnosťou Dako A/S so sídlom Produktionsvej 42, DK-2600 Glostrup, Dánsko (ďalej len „Dako“) zo dňa 28.02.2007 v spojení so Sprievodným listom k Zmluve o predaji a kúpe akcií, o čom úrad informoval spoločnosť EQT V Limited prostredníctvom právneho zástupcu listom č. 1240/PMÚ SR/2007 zo dňa 30.03.2007.
 	Vyššie uvedeným listom a listom č. 1526/PMÚ SR/2007 zo dňa 18.04.2007 úrad vyzval podnikateľa EQT V LIMITED prostredníctvom právneho zástupcu, aby doplnil predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“).

	Dňa 24.04.2007 boli úradu listom zaevidovaným pod č. 1642/2007 doručené všetky informácie a podklady. Nakoľko sa predmetné oznámenie koncentrácie stalo doručením predmetného listu úplné podľa § 10 ods. 12 zákona a vyhlášky, začala dňom 25.04.2007 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad podnikateľa EQT V Limited prostredníctvom právneho zástupcu informoval listom č. 1653/PMÚ SR/2007 zo dňa 25.04.2007.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa  29.03.2007.
	
	Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Forma koncentrácie

         Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
          Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy spoločnosť EQT V Limited prostredníctvom spoločnosti Danish HoldCo, ktorej jediným akcionárom je spoločnosť EQT V Limited, nadobudne 100% akcií spoločnosti Dako Denmark. Spolu so Zmluvou bol podpísaný Sprievodný list ku Zmluve, ktorý špecifikuje ktorým dňom bude Zmluva uzatvorená. Zmluva bola podpísaná dňa 25.02.2007, ale za deň uzatvorenia sa považuje deň 28.02.2007, ako vyplýva z predložených podkladov.
	Vzhľadom na znenie platných stanov spoločnosti Dako Denmark a v nadväznosti na podiel na základnom imaní, ktorý spoločnosť EQT V Limited získa od spoločnosti Dako úrad zistil, že spoločnosť EQT V Limited na základe predmetnej Zmluvy získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Dako Denmark, a tým získa možnosť vykonávať rozhodujúci vplyv na činnosť spoločnosti Dako Denmark prostredníctvom spoločnosti Danish HoldCo, v ktorej je jediným akcionárom.
         Na základe vyššie uvedeného úrad zistil, že na základe Zmluvy vznikla koncentrácia podnikateľov EQT V Limited a Dako Denmark podľa § 9 ods. 1 písm. b) v spojení s § 9 ods. 4 písm. b) zákona.
 
Účastníci konania a koncentrácie
	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť EQT V Limited.
	Účastníkmi posudzovanej koncentrácie sú spoločnosti EQT V Limited ako spoločnosť, ktorá získava nepriamu kontrolu nad spoločnosťou Dako Denmark prostredníctvom spoločnosti Danish HoldCo, ako aj spoločnosť Dako Denmark, nad ktorou je kontrola získavaná.
         	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Spoločnosť EQT V Limited bola zaregistrovaná na základe nariadenia Kráľovského súdu zo dňa 26.07.2006. Spoločnosť EQT V Limited je správcovská spoločnosť, ktorá spravuje investície Fondu EQT V.  Fond EQT V patrí do skupiny EQT. Činnosť skupiny EQT prevažne spočíva v skupovaní, financovaní a rozvoji vysokokvalitných stredne veľkých spoločností. 
	Spoločnosť EQT V Limited je kontrolovaná spoločnosťou [...]. Spoločnosť EQT V Limited vykonáva kontrolu nad spoločnosťou Danish HoldCo a ako bolo uvedené vyššie spravuje Fond EQT V, ktorý združuje finančné prostriedky určené na investovanie.
	Skupina EQT pôsobí na území Slovenskej republiky prostredníctvom portfóliových spoločností Duni AB, Contex Holding A/S, Finn-Power Oy, Gambro AB, Leybold Optics GmbH, Munksjö AB, Symrise Holding GmbH, BTX Group A/S, Sanitec Oy a ISS A/S. 
	Konkrétne informácie o osobách kontrolujúcich podnikateľa EQT V Limited boli účastníkom správneho konania označené za predmet obchodného tajomstva a sú súčasťou spisového materiálu.
Z vyššie uvedených skutočností vyplýva, že spoločnosť EQT V Limited je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.

	Spoločnosť Dako Denmark bola v Správe živnostníkov a spoločností zapísaná pod IČO-om: 33211317. Činnosť spoločnosti Dako Denmark zahŕňa vývoj, výrobu a predaj výrobkov určených pre bunkovú diagnostiku rakoviny a to tak pre využitie v rámci klinickej diagnostiky, ako aj v rámci výskumu. Spoločnosť Dako Denmark pôsobí v oblasti tzv. in vitro diagnostiky. Jej aktivity spadajú do oblasti patológie a cytometrie toku a v malom rozsahu aj do oblasti klinickej imunochémie.
	Spoločnosť Dako Denmark je kontrolovaná spoločnosťou Dako. Spoločnosť Dako Denmark vykonáva kontrolu vo viacerých spoločnostiach sídliacich v Nórsku, Japonsku, Holandsku, USA, Českej republike, Poľsku a iných štátoch. Na území Slovenskej republiky nemá spoločnosť Dako Denmark žiadnu dcérsku spoločnosť a na území Slovenskej republiky pôsobí len prostredníctvom dovozov.

Z vyššie uvedených skutočností vyplýva, že spoločnosť Dako Denmark je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.

Koncentrácia podliehajúca kontrole úradu

	Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

	Vychádzajúc z vyššie uvedených ustanovení zákona a v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu.
	Vzhľadom na to, že účastníci konania označili údaje týkajúce dosiahnutých obratov účastníkov koncentrácie za obchodné tajomstvo, tieto úrad neuvádza a sú súčasťou spisu. 

Podľa § 10 ods. 9 zákona koncentrácia, ktorá podlieha kontrole úradu podľa    § 10 ods. 1 zákona, musí byť oznámená úradu do 30 pracovných dní odo dňa          a) uzavretia zmluvy, b) oznámenia prijatia návrhu v obchodnej verejnej súťaži,         c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

	Právnym titulom predmetnej koncentrácie je Zmluva uzatvorená dňa  28.02.2007. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 26.03.2007, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.

Relevantné trhy 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

         Podnikateľ EQT V Limited, ako bolo uvedené vyššie je správcom Fondu EQT V, ktorý združuje finančné prostriedky rôznych investorov, ktoré sú určené na investovanie do majetkových účastí v stredne veľkých spoločnostiach. Žiaden z podnikateľov patriacich do skupiny EQT nepôsobí na žiadnych takých tovarových relevantných trhoch, ktoré by boli vo vzťahu k tovarovo relevantným trhom, na ktorých pôsobí spoločnosť Dako Denmark.

	Spoločnosť Dako Denmark pôsobí v oblasti tzv. in vitro diagnostiky. Európska komisia v rozhodnutí č. 98/526 v prípade IV/M.950 Hoffmann La Roche/Boehringer Mannheim dospela k záveru, že oblasť in vitro diagnostiky možno rozdeliť na päť segmentov, ktorými sú klinická chémia, imunochémia, hematológia/histológia, mikrobiológia a infekčná imunológia.
	Aktivity podnikateľa Dako Denmark možno považovať za spadajúce do segmentov hematológie/histológie a imunochémie. Hemtalógia/histológia sa zaoberá štúdiom krvi, orgánov tvoriacich krv, chorôb krvi a chorého tkaniva. V rámci tohto segmentu sa spoločnosť Dako Denmark zameriava na nasledujúce oblasti:
-	patológia
-	cytometria toku
-	klinická imunochémia.

Patológia je oblasť zameraná na štúdium chorôb buniek, tkanív a orgánov. V rámci tejto oblasti sú výrobky podnikateľa Dako Denmark využívané patológmi na in vitro diagnostiku rakoviny a iných chronických chorôb. Patológovia využívajú protilátky, činidlá a v niektorých prípadoch aj pomocné prístroje (zafarbovač) na diagnostikovanie možných chorôb na základe tkanivových vzoriek. V oblasti patológie sú výrobky podnikateľa Dako Denmark predávané nemocničným, súkromným a výskumným laboratóriám. Niektorí zákazníci, najmä nemocničné a súkromné laboratóriá, používajú výrobky podnikateľa Dako Denmark na klinické účely, t.j. na určovanie diagnózy u pacientov. Iní zákazníci, predovšetkým výskumné laboratória, využívajú výrobky na výskumné účely.

	Cytometria toku je technológia slúžiaca na analýzu fyzických a chemických vlastností buniek a iných biologických častíc použitím laserovej stimulácie a signalizačných zisťovaní. Cytometria toku sa využíva na analýzu buniek v krvi a iných tekutinách a je uplatňovaná pri diagnostikovaní niektorých typov rakoviny (leukémia a zhubný nádor lymfatického tkaniva), HIV a iných chorôb. V rámci oblasti cytometrie toku sa výrobky podnikateľa Dako Denmark využívajú v laboratóriách. Laboratóriá používajú pomocné prístroje (cytometer toku, analyzátor a triedič/rozdružovadlo) a združené protilátky na diagnostikovanie možných chorôb na základe vzoriek tekutín. Niektoré z výrobkov podnikateľa Dako Denmark v rámci cytometrie toku využívajú zákazníci výlučne pre účely výskumu, zatiaľ čo iné sa používajú predovšetkým na účely klinické. 
	Z hľadiska ich využitia sa väčšina protilátok a všetky činidlá a pomocné prístroje používané v patológii líšia od tých používaných v rámci cytometrie toku. Protilátky, činidlá a pomocné prístroje používané pri analýzach v rámci patológie nemôžu byť z aplikačného hľadiska nahradené združenými protilátkami a pomocnými prístrojmi určenými pre využitie v cytometrii toku. Naviac, niektoré choroby môžu byť identifikované len patologickou analýzou, zatiaľ čo iné sa môžu stanoviť len cytometriou toku. To znamená, že výrobky určené na patológiu nie sú zastupiteľné s výrobkami určenými pre cytometriu toku.

	V rámci oboch oblastí, patológie aj cytometrie toku, možno rozlišovať výskumný a klinický segment. V oblasti cytometrie toku možno rozlišovať oddelený trh pre výskum a pre klinické využitie. Toto delenie je dané tým, že výrobky určené pre klinické využitie (pomocné prístroje a združené protilátky) sa používajú na iné účely ako výrobky určené pre výskum. Navyše, v dôsledku ich odlišného spôsobu použitia, výrobky určené pre klinické využitie spadajú pod inú reguláciu ako výrobky určené na výskumné účely. V rámci patológie je oblasť výskumu veľmi malá a všetci výrobcovia pôsobiaci v segmente výskumu pôsobia aj v segmente klinickom.

	V rámci patológie podnikateľ Dako Denmark vyrába: pomocné prístroje, protilátky, činidlá a činidlové súpravy.
Pri patologickej analýze sa protilátky a činidlá pridávajú do tkanivových vzoriek. Protilátky spolu s činidlami umožňujú vidieť existenciu niektorých antigénov, ktoré sú ukazovateľmi niektorých chorôb. Na patologickú analýzu možno využiť aj činidlové súpravy, ktoré obsahujú protilátky aj činidlá. Proces farbenia je možné urobiť manuálne alebo automaticky s pomocnými prístrojmi (zafarbovačmi).

Pomocné prístroje (zafarbovače)
	So zafarbovačom môže patológ uskutočňovať procedúry na tkanivových vzorkách automaticky (nie manuálne). Zafarbovač je teda pomocný prístroj, ktorý nahrádza manuálne farbenie tkanivových vzoriek. Podnikateľ Dako Denmark vyrába dva druhy zafarbovačov „Autostainer“ a „Artisan“.

Protilátky
	Protilátka je bielkovina, ktorá je schopná odhaliť a priľnúť sa na určitú biologickú štruktúru v bunke, pričom v rámci tohto procesu sa protilátka využíva na určenie choroby. Protilátky sa predávajú samostatne, ale často sa používajú v zostavách 4-5 rôznych druhov protilátok, nakoľko na zistenie choroby je potrebných súčasne niekoľko druhov protilátok. Pri podaní protilátky do tkanivovej vzorky, odhalí táto protilátka prítomnosť príslušných biologických štruktúr prostredníctvom činidiel. Protilátky a činidlá sa tak navzájom doplňujú, ale nie je možné ich navzájom nahradiť.

Činidlá
	Činidlo je látka používaná na spustenie chemickej reakcie. Činidlo zreaguje v tkanivovej vzorke, do ktorej boli predtým pridané protilátky a v rámci tejto reakcie činidlá vytvoria farbu ukazujúcu prítomnosť určitých chorôb. Existujú tri základné druhy činidiel – vizuálny systém, tlmiče a cieľové vyhľadávacie riešenia. 
Činidlové súpravy
	Činidlová súprava umožňuje patológovi skúmať tkanivovú vzorku pomocou jedného výrobku. Činidlová súprava obsahuje príslušné protilátky a činidlá pre určitý druh testovania a zvyčajne je jej súčasťou aj kontrolná látka a schválený návod na testovanie. Všetci veľký výrobcovia činidlových súprav vyrábajú širokú škálu rôznych súprav, ktoré sa používajú na identifikáciu rôznych druhov chorôb, a teda všetci pôsobia na rovnakom alebo susediacom trhu. Činidlovú súpravu nie je možné nahradiť len protilátkami alebo len činidlami, keďže súprava obsahuje príslušné protilátky a činidlá pre konkrétny druh testovania.

	Pri cytometrii toku sa bunky v tekutine počítajú, skúmajú a triedia. V rámci cytometrie toku je možné skúmať súbežne fyzikálne a chemické vlastnosti jedinej bunky prostredníctvom laserového svetla z prístroja – analyzátor alebo triedič. Analýza cytometriou toku je možná len s použitím prístroja, ktorým je buď analyzátor alebo triedič. Z tohto dôvodu je pri analýze použitie združených látok protilátok úzko spojené s použitím príslušného prístroja.
Podnikateľ Dako Denmark vyrába pre oblasť cytometrie toku rôzne druhy doplnkov/príslušenstva (pre výskum a pre klinické využitie).

Analyzátory
	Analyzátor je prístroj určený na zisťovanie vlastností buniek v tekutinových vzorkách pomocou laserového svetla. Analyzátor je schopný skúmať vlastnosti tisícov buniek. V analyzátore svetlo rozpozná rôzne združené protilátky pripojené k bunkám v krvi alebo inej tekutine. Rôzne farby zachytené analyzátorom indikujú rôzne druhy vlastnosti bunky (v tomto prípade choroby). Analyzátory sa 	 navzájom odlišujú počtom farieb, ktoré je analyzátor schopný súčasne zaznamenať.

Triediče
	Triedič je ďalší druh prístroja využívaného na identifikáciu vlastností buniek v tekutinových vzorkách pomocou laserového svetla. Triedič je schopný triediť/oddelovať krvné bunky podľa vlastností buniek identifikovaných protilátkami použitými pri analýze. Pri prechode bunky cez triedič, triedič identifikuje protilátky pripojené ku každej bunke. Triedič následne rozdelí bunky do rôznych dráh. Triediče vyrábané podnikateľom Dako Denmark sú schopné oddeliť až štyri skupiny buniek.

Združené protilátky
	Protilátka je bielkovina, ktorá je schopná odhaliť a priľnúť sa na určitú biologickú štruktúru v bunke, pričom v rámci tohto procesu sa protilátka využíva na určenie choroby. Podnikateľ Dako Denmark predáva združené protilátky,ktoré sú v cytometrii toku používané na zisťovanie rôznych druhov chorôb v bunkách v krvi a iných tekutinách. Podnikateľ Dako Denmark vyrába združené protilátky len na klinické využitie.

	Okrem vyššie uvedených oblastí pôsobí podnikateľ Dako Denmark aj na trhu klinickej imunochémie. Trh klinickej imunochémie je jeden z najväčších segmentov in vitro diagnostiky, ale podnikateľ Dako Denmark má na tomto trhu len zanedbateľný podiel prostredníctvom výroby činidiel. Pre tento trh nevyrába prístroje.

	
Na základe vyššie uvedeného možno dospieť k záveru, že podnikateľ Dako Denmark pôsobí v rámci nasledovných desiatych trhoch/segmentov:

Patológia
-	protilátky
-	činidlá
-	činidlová sústava
-	zafarbovače
Cytometria toku
-	analyzátory (výskumné účely)
-	triediče (výskumné účely)
-	doplnky/príslušenstvo (výskumné účely)
-	združené protilátky (klinické účely)
-	doplnky/príslušenstvo (klinické účely)
Klinická imunochémia

  V prípade predmetnej koncentrácie, žiaden z účastníkov koncentrácie ani podnikateľov uvedených v § 3 ods. 1 písm. a) a b) vyhlášky nepôsobí na priestorových a tovarových trhoch, ktoré by sa horizontálne alebo vertikálne prekrývali, ani na trhoch, ktoré je možné vymedziť ako trhy úzko súvisiace s trhom, na ktorých pôsobí ďalší účastník  koncentrácie. V predmetnom prípade teda ide o konglomerátnu koncentráciu.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Účastník predmetného správneho konania uviedol, že priestorový relevantný trh je celosvetový a to z toho dôvodu, že výrobky sú predávané po celom svete v rovnakej forme a s rovnakým dizajnom a označením. Podnikateľ Dako Denmark vykonáva výskum a vývoj a výrobu vo svojich prevádzkach umiestnených na rôznych miestach vo svete a všetci hlavní súťažitelia v tomto odvetví  pôsobia na celosvetovej báze.
	Avšak, ako ďalej uvádza, Európska komisia vo viacerých rozhodnutiach týkajúcich sa trhu in vitro diagnostiky vychádza z názoru, že priestorovo relevantný trh treba posudzovať z hľadiska dopytu a na základe toho dospela k záveru, že priestorovo relevantným trhom pre činidlá a prístroje je trh národný.
	Úrad sa v predmetnom prípade nezaoberal presnou definíciou vymedzenia priestorového relevantného trhu, nakoľko v predmetnom prípade nedochádza k ovplyvneniu trhov a posúdenie vplyvu oznámenej koncentrácie na hospodársku súťaž  sa nebude líšiť pri akomkoľvek inom prijateľnom vymedzení priestorového relevantného trhu. 

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Podľa vyjadrenia účastníka konania, t.j. podnikateľa EQT V Limited je oznamovaná transakcia čisto finančnou investíciou, ktorá svojou povahou zodpovedá predchádzajúcim investíciám skupiny EQT. Podnikateľ EQT V Limited sa zameriava na skupovanie, financovanie a rozvoj vysokokvalitných stredne veľkých spoločností v severnej Európe, ktoré majú výrazný potenciál ďalšieho rozvoja a rastu. 

           Vzhľadom na to, že predmetnou koncentráciou sa nezmení štruktúra trhu, nakoľko účastníci koncentrácie pôsobia na odlišných relevantných trhoch, t.j. v predmetnom prípade nedochádza k prekrytiu, či už horizontálnemu alebo vertikálnemu a po uskutočnení posudzovanej koncentrácie bude naďalej na uvedených trhoch pôsobiť rovnaká konkurencia ako pred jej vznikom úrad dospel k záveru, že predmetná koncentrácia nevytvára alebo neposilňuje dominantné postavenie žiadneho z účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. 

	Podľa § 33 zákona úrad listom č. 1741/PMÚ SR/2007 zo dňa 03.05.2007 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 1849/2007 zo dňa 14.05.2007 vyjadril, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov.
	 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Branislav Brocko
advokát
AK Marek & Partners
Palisády 36
811 06 Bratislava